APSTIPRINĀTI

ar Vaiņodes novada domes

2018.gada 23.janvāra sēdes

lēmumu (prot. Nr. 2., 16.p.)

**VAIŅODES NOVADA PAŠVALDĪBAS**

**SAISTOŠIE NOTEIKUMI Nr. 3**

**PAR SOCIĀLĀS PALĪDZĪBAS PABALSTIEM VAIŅODES NOVADĀ**

Izdoti saskaņā ar:

Sociālo pakalpojumu un sociālās palīdzības likuma

33.panta otro daļu, 35.panta, otro, ceturto un piekto daļu,

likuma “ Par palīdzību dzīvokļa jautājumu risināšanā” 252.panta pirmo un piekto daļu, 14.panta sesto daļu,

Ministru kabineta 17.06.2009. noteikumu Nr.550 „Kārtība, kādā aprēķināms, piešķirams,

izmaksājams pabalsts garantētā minimālā ienākuma līmeņa nodrošināšanai un

slēdzama vienošanās par līdzdarbību” 13.punktu;

Ministru kabineta 26.06.2018 noteikumu Nr. 354 „Audžuģimenes noteikumi” 78.punktu;

Ministru kabineta 15.11.2005. noteikumi Nr. 857 “Noteikumi par sociālajām garantijām bārenim un

bez vecāku gādības palikušajam bērnam, kurš ir ārpusģimenes aprūpē, kā arī pēc

ārpusģimenes aprūpes beigšanās” 27., 30. un 31.punktu

*Ar precizējumu, kas izdarīti ar 2018.gada 23.oktobra Vaiņodes novada domes lēmumu, Protokols Nr.15, 11.p. un 2018. gada 18. decembra Vaiņodes novada domes sēde lēmumu, Protokols Nr. 17., 9. p.*

*Ar grozījumiem, kas izdarīti ar 2019.gada 30.aprīļa Vaiņodes novada domes sēdes lēmumu, Protokols Nr. 5, 10.p.*

**I. Vispārīgie jautājumi**

* 1. Saistošie noteikumi nosaka Vaiņodes novada pašvaldības sociālās palīdzības pabalstu (turpmāk – pabalsts) veidus un apmērus, pabalstu piešķiršanas un izmaksas kārtību ģimenēm (personām), kuras ir tiesīgas saņemt šos pabalstus, kā arī lēmumu par pabalstiem apstrīdēšanas un pārsūdzēšanas kārtību.
  2. Saistošo noteikumu mērķis ir noteikt sociālās palīdzības sistēmu, kas nodrošina materiālu atbalstu trūcīgām, maznodrošinātām, krīzes situācijā nonākušām ģimenēm (personām), audžuģimenēm un bāreņiem, lai nodrošinātu to pamatvajadzības un veicinātu darbspējīgo personu līdzdarbību savas situācijas uzlabošanā.
  3. Lēmumu par pabalsta piešķiršanu pieņem Vaiņodes novada sociālais dienests (turpmāk – Sociālais dienests), pamatojoties uz pabalsta pieprasītāja iesniegumu un dokumentiem, kas apliecina tiesības saņemt pabalstu, savā darbībā ievērojot spēkā esošo normatīvo aktu prasības.

4. Vaiņodes novadā noteikto pabalstu izmaksu organizē Sociālais dienests, kurš savā darbībā ievēro pastāvošo normatīvo aktu prasības.

* 1. **II. Pašvaldības sociālās palīdzības pabalstu veidi**

1. Vaiņodes novadā ir noteikti šādi pabalstu veidi:
   1. pabalsts garantētā minimālā ienākuma līmeņa nodrošināšanai (turpmāk - GMI);
   2. dzīvokļa pabalsts;
   3. vienreizējs pabalsts krīzes situācijā;
   4. pabalsti bāreņiem un bez vecāku gādības palikušiem bērniem;
   5. pabalsts audžuģimenēm;
   6. pabalsts medicīnas pakalpojumu apmaksai;
   7. **III. Trūcīgas un maznodrošinātas ģimenes (personas) statusa noteikšanas un pašvaldības sociālo pabalstu piešķiršanas kārtība**
2. Lēmumu par trūcīgas vai maznodrošinātas ģimenes (personas) statusa piešķiršanu pieņem Sociālais dienests ne vēlāk kā viena mēneša laikā no iesnieguma saņemšanas dienas, atbilstoši Latvijas Republikā spēkā esošajiem normatīvajiem aktiem.
3. Ģimene atzīstama par maznodrošinātu, ja tās vidējie ienākumi katram ģimenes loceklim pēdējo triju mēnešu laikā nepārsniedz 200.00 euro mēnesī.
4. Izvērtējot ģimenes (personas) atbilstību trūcīgas vai maznodrošinātas ģimenes (personas) statusam, kā īpašums netiek uzskaitīts: dzīvokļa iekārta, apģērbs un sadzīves priekšmeti, nekustamais īpašums vai tā daļa vai kustamā manta, kuru izmanto ģimenes (personas) pamatvajadzību (uzturs, miteklis, apģērbs) nodrošināšanai, zeme, mežs mājsaimniecības uzturēšanai līdz 5,00 ha ( platība attiecas uz zemi un mežu kopā); viena garāža, viens automobilis vai motocikls, kā arī viens velosipēds, viens mopēds vai motorollers vienam ģimenes loceklim.
5. Deklarācijā sniegtās ziņas Sociālais dienests pārbauda, izmantojot apliecinošus dokumentus, novērtējot pieprasītāja dzīves apstākļus un pieprasot ziņas no valsts un pašvaldību institūcijām, kā arī citām juridiskajām personām.
6. Lai saņemtu šajos noteikumos noteiktos sociālos pabalstus, pabalsta pieprasītājam (ģimenei vai personai) ir pienākumi:
   1. sniegt patiesas nepieciešamās ziņas, nekavējoties ziņot par pārmaiņām apstākļos, kuri nosaka sociālās palīdzības saņemšanu vai par kuriem iepriekš sniegtas ziņas;
   2. atļaut sociālajam darbiniekam apmeklēt personas ( ģimenes ) pastāvīgo dzīves vietu, uzrādīt pieprasītos dokumentus īpašuma, naudas uzkrājumu un ienākumu novērtēšanai;
   3. sadarboties ar sociālo darbinieku un veikt līdzdarbības pienākumus, kas nepieciešami situācijas uzlabošanai un sociālās palīdzības saņemšanai;
   4. apmeklēt ārstu, lai veiktu medicīnisko izmeklēšanu, ja tas nepieciešams lēmuma pieņemšanai,
   5. piedalīties līdzdarbības pienākumus.
7. Personai, kura nepilda noteiktos līdzdarbības pienākumus, pabalstu izmaksu var pilnīgi vai daļēji pārtraukt, iepriekš par to brīdinot pabalsta pieprasītāju.
8. Sociālais dienests pēc lēmuma pieņemšanas informē personu par pieņemto lēmumu. Ja lēmums negatīvs – pabalsta piešķiršana atteikta – personu informē rakstiski, informācijā pabalsta saņēmējam norādāms atteikuma pamatojums, kā arī lēmuma apstrīdēšanas un pārsūdzēšanas kārtība.

**IV. Pabalsts garantētā minimālā ienākuma līmeņa nodrošināšanai**

1. Pabalsts garantētā minimālā ienākumu līmeņa nodrošināšanai piešķirams un izmaksājams ģimenei (personai), kura atzīta par trūcīgu atbilstoši normatīvajiem aktiem, lai sniegtu materiālu atbalstu un veicinātu darbspējīgo personu līdzdarbību sociālās situācijas uzlabošanā.
2. Pabalstu aprēķina un izmaksā valsts noteiktajā minimālajā apjomā un kārtībā.
3. Vienojoties ar pabalsta pieprasītāju, pabalstu var izmaksāt naudā vai apmaksāt pakalpojumus (preces), kas nepieciešami personas vai tās ģimenes locekļu pamatvajadzību apmierināšanai.
4. Sociālais dienests noslēdz vienošanos par līdzdarbību un seko tās izpildes gaitai.
5. Sociālais dienests ik pēc trim mēnešiem var slēgt jaunu vienošanos vai turpināt pildīt iepriekš noslēgto vienošanos, kā arī lemt par pabalsta atkārtotu piešķiršanu pēc tam kad no jauna novērtēta atbilstība trūcīgas ģimenes ( personas ) statusam.

**V. Dzīvokļa pabalsts**

1. Dzīvokļa pabalsts ir pabalsts, kas paredzēts dzīvojamās telpas īres vai apsaimniekošanas maksas, komunālo pakalpojumu apmaksas vai ar kurināmā iegādi saistīto izdevumu daļējai segšanai.
2. Dzīvokļa pabalsts tiek piešķirts, izvērtējot nepieciešamību līdz 90.00 euro gadā ģimenēm (personām), kuras atbilst trūcīgas vai maznodrošinātas ģimenes (personas) statusam vai krīzes situācijā nonākušām ģimenēm (personām), pēc faktiskajiem apsaimniekošanas, komunālajiem pakalpojumiem, īres vai ar kurināmā iegādi saistīto izdevumu daļējai segšanai.

19.1 Dzīvokļa pabalstu ir tiesības pieprasīt personai, kura ir dzīvokļa īpašnieks (tiesiskais valdītājs) vai īrnieks un ar kuru ir noslēgts apsaimniekošanas vai dzīvojamās telpas īres līgums, un dzīvoklis par kuru pieprasa pabalstu, ir dzīvokļa pabalsta pieprasītāja un kopā ar viņu dzīvojošo personu pamatdzīvesvieta.

19.2 Dzīvokļa pabalsta pieprasītājam ir jāiesniedz iesniegumu, dzīvojamās telpas apsaimniekošanas vai dzīvojamās telpas īres līguma kopija, iepriekšējo trīs mēnešu īres un komunālo maksājumu apliecinošu dokumentu kopijas, par apkuri – maksājumu apliecinošu dokumentu kopijas par pēdējiem trim pilniem apkures mēnešiem (nepieciešamības gadījumā uzrādot oriģinālu), kas apliecina tiesības saņemt dzīvokļa pabalstu.

19.3 Sociālais dienests ir tiesīgs dzīvokļa pabalsta pieprasītājam pieprasīt iesniegt vai uzrādīt citus dokumentus, kas nepieciešami, lai izvērtētu pabalsta pieprasītāja un kopā ar viņu deklarēto personu tiesības saņemt dzīvokļa pabalstu, un pirms pabalsta piešķiršanas, pēc nepieciešamības, veic pabalsta pieprasītāja dzīvesvietas apsekošanu.

19.4 Dzīvokļa pabalstu aprēķina pēc formulas:

P = (A+I) x12+K

K = (K1+K2) x12 +K3 x 7, kur

P – pabalsta apmērs

A – vidējie maksājumi par apsaimniekošanu trīs mēnešu periodā,

I - vidējie maksājumi par īri trīs mēnešu periodā,

K - vidējie maksājumi par komunāliem pakalpojumiem trīs mēnešu periodā,

K1 – ūdens

K2 – kanalizācija

K3 – apkure

19.5 Personas, kurām pienākas pabalsts un kuras dzīvo dzīvoklī vai dzīvojamā mājā ar malkas apkuri, pabalstu kurināmā iegādei var pieprasīt līdz 90 euro gadā. Ja visa summa netiek izlietota kurināmā iegādei, tad atlikušo pabalsta daļu pēc pabalsta pieprasītāja izvēles piešķir īres vai komunālo pakalpojumu samaksai.

*(Ar grozījumiem, kas izdarīti ar 2019.gada 30.aprīļa Vaiņodes novada domes sēdes lēmumu, Protokols Nr. 5, 10.p.)*

1. Dzīvokļa pabalstu nepiešķir, ja:
   1. dzīvoklis tiek izīrēts citām personām;
   2. pabalsta pieprasītāja sniegtās ziņas nav pilnīgas un patiesas, un tas ietekmē pabalsta saņemšanu.
2. Ja pabalsta saņēmējam ir parādi par dzīvojamo telpu īri, dzīvojamās mājas apsaimniekošanu un komunālajiem pakalpojumiem, piešķirtais pabalsts tiek izmantots parādu segšanai, pamatojoties uz pabalsta pieprasītāja iesniegumu.

**VI. Vienreizējs pabalsts krīzes situācijā**

1. Pabalstu krīzes situācijā (situācija, kurā ģimene (persona) katastrofas vai citu no ģimenes (personas) gribas neatkarīgu apstākļu dēļ pati saviem spēkiem nespēj nodrošināt savas pamatvajadzības un tai ir nepieciešama psihosociāla vai materiāla palīdzība) piešķir līdz 50% no kopējiem izdevumiem, bet ne vairāk par 400.00 euro personai (ģimenei), neizvērtējot personas (ģimenes) ienākumus, bet ņemot vērā iepriekš neparedzamo apstākļu radīto zaudējumu sekas, un tikai tajos gadījumos, ja nepienākas cits valsts noteiktais pabalsts vai tas ir nepietiekams minimālo izdevumu segšanai.
2. Pabalstu piešķir, ja prasītāja iesniegums saņemts ne vēlāk kā 1 (viena) mēneša laikā no krīzes situācijas rašanās un persona nav vainojama šīs situācijas rašanās iemeslos.

**VII. Pabalsti bāreņiem un bez vecāku gādības palikušiem bērniem**

1. Pabalstu piešķir pilngadību sasniegušiem bāreņiem un bez vecāku gādības palikušiem bērniem pēc ārpusģimenes aprūpes beigšanāslīdz 24 gadu vecumam.

25. Pabalsta apmēri:

25.1. pastāvīgās dzīves uzsākšanai: 129.00 euro, personām ar invaliditāti kopš bērnības: I invaliditātes grupa – 277.00 euro; II invaliditātes grupa – 256.00 euro; III invaliditātes grupa – 213.00 euro, pabalstu izmaksā vienu reizi;

25.2. sadzīves priekšmetu un mīkstā inventāra iegādei – 250.00 euro, pabalstu izmaksā vienu reizi vai par šo summu izsniedz sadzīves priekšmetus un mīksto inventāru;

25.3. pabalsts ikmēneša izdevumu segšanai – 65.00 euro; personām ar invaliditāti kopš bērnības: I invaliditātes grupa – 140.00 euro; II invaliditātes grupa – 130.00 euro; III invaliditātes grupa – 110.00 euro. Pabalstu izmaksā katru mēnesi, ja bērns nepārtraukti turpina mācības vispārējās vidējās vai profesionālās izglītības iestādē, vai ja bērns nepārtraukti turpina studijas augstskolā vai koledžā un saskaņā ar izglītības jomu regulējošajos normatīvajos aktos noteikto kārtību sekmīgi apgūst izglītības programmu.

**VIII. Pabalsts audžuģimenēm**

26. Pabalstu piešķiršanas pamats ir pašvaldības un audžuģimenes līgums par bērna ievietošanu audžuģimenē vai specializētā audžuģimenē.

27. Pabalstu apmēri:

27.1.ikmēneša pabalsts uzturlīdzekļiem audžuģimenē vai specializētā audžuģimenē ievietota bērna uzturam līdz 7 gadu vecuma sasniegšanai 50% apmērā no valstī noteiktās minimālās algas, bērna uzturam no 7 gadu vecuma sasniegšanas līdz 18 gadu vecuma sasniegšanai 60% apmērā no valstī noteiktās minimālās algas;

27.2. pabalsts audžuģimenei mīkstā inventāra iegādei 50% apmērā no valstī noteiktās minimālās algas gadā, par pabalsta izmaksas noteikumiem vienojoties ar audžuģimeni;

28. Personai ir tiesības saņemt pabalstus no dienas, kad noslēgts līgums ar pašvaldību un bērns nodots aprūpē audžuģimenei, ja bērna uzturēšanās laiks audžuģimenē ir mazāks par mēnesi, tad pabalstus izmaksā proporcionāli dienu skaitam, kad bērns atradies audžuģimenē.

* 1. **IX . Pabalsts medicīnas pakalpojumu apmaksai**

1. Tiesības saņemt pabalstus medicīniskiem izdevumiem ir: trūcīgām un maznodrošinātām ģimenēm (personām), stacionāru pakalpojumu apmaksai un ārstu izrakstīto medikamentu izdevumu kompensēšanai – pabalsta apmērs 72.00 euro viena kalendārā gada laikā.
2. Pabalsta saņemšanai persona Sociālā dienestā iesniedz iesniegumu, medicīnisko izdevumu apliecinošu dokumentu kopiju, ja nepieciešams uzrādot oriģinālu.
3. Pabalsts personām operāciju izdevumiem 20% apmērā, bet ne vairāk kā 400.00 euro kalendārā gada laikā vienai personai no kopējās operācijas izmaksām, bet tikai tādos gadījumos, ja nepienākas pārmaksātā iedzīvotāju nodokļa atmaksa.

**X. Lēmumu apstrīdēšanas un pārsūdzēšanas kārtība**

1. Sociālā dienesta lēmumu var apstrīdēt Vaiņodes novada domē.
2. Vaiņodes novada domes lēmumu var pārsūdzēt Administratīvā rajona tiesā Lielā ielā 4, Liepājā, likumā noteiktajā kārtībā.

**XI. Nobeiguma noteikumi**

1. Saistošie noteikumi publicējami informatīvajā izdevumā “Vaiņodes Novada Vēstis” un stājas spēkā nākamajā dienā pēc to publicēšanas.
2. Ar šo noteikumu spēkā stāšanās dienu spēku zaudē Vaiņodes novada pašvaldības 2010.gada 25.februāra saistošie noteikumi Nr.12 “Par sociālās palīdzības pabalstiem Vaiņodes novadā”

Vaiņodes novada pašvaldības domes priekšsēdētājs V. Jansons

**Paskaidrojuma raksts**

pie Vaiņodes novada pašvaldības 23.01.2018.saistošajiem noteikumiem Nr.3

„ Par sociālās palīdzības pabalstiem Vaiņodes novadā”

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Projekta nepieciešamības pamatojums | Vaiņodes novada pašvaldības saistošie noteikumi Nr.12 “Par sociālās palīdzības pabalstiem Vaiņodes novadā” tiek piemēroti no 2010.gada februāra  Šajā laika periodā ir bijusi nepieciešamība pilnveidot saistošos noteikumus atbilstoši pieņemtajiem grozījumiem likumos un MK noteikumos, pieņemot dažādus grozījumus.  Pēc sociālo lietu atbildīgo instanču pārbaudes un pēc tam ieteikumiem, daļa no sociālajiem pabalstiem tiks pāradministrēta uz pašvaldības pabalstiem, jāprecizē noteikumu atsevišķi punkti. Šajā situācijā būtu nepieciešams veikt grozījumus saistošajos noteikumos, kur grozījumi pārsniegs pusi no sākumā pieņemtajiem saistošajiem noteikumiem. Tāpēc jaunā redakcijā tiek izdoti saistošie noteikumi “Par sociālās palīdzības pabalstiem Vaiņodes novadā”. |
| 2. Īss projekta satura izklāsts | Saistošie noteikumi nosaka Vaiņodes novada pašvaldības sociālās palīdzības pabalstu veidus un apmērus, pabalstu piešķiršanas un izmaksas kārtību ģimenēm (personām), kuras ir tiesīgas saņemt šos pabalstus, kā arī lēmumu par pabalstiem apstrīdēšanas un pārsūdzēšanas kārtību.  Saistošo noteikumu mērķis ir noteikt sociālās palīdzības sistēmu, kas nodrošina materiālu atbalstu trūcīgām, maznodrošinātām un krīzes situācijā nonākušām ģimenēm (personām), lai nodrošinātu to pamatvajadzības un veicinātu darbspējīgo personu līdzdarbību savas situācijas uzlabošanā. |
| 3. Informācija par plānoto projekta ietekmi uz pašvaldības budžetu | Projekta ieviešanai ir tieša ietekme uz pašvaldības budžetu, jo tas nedaudz palielinās pabalstu apmērus. |
| 4. Informācija par plānoto projekta ietekmi uz sociāli ekonomisko stāvokli (uzņēmējdarbības vidi) pašvaldības teritorijā | Nav ietekmes |
| 5. Informācija par administratīvajām procedūrām | Saistošo noteikumu projekts neskar administratīvās procedūras un nemaina līdzšinējo kārtību |
| 6. Informācija par konsultācijām ar privātpersonām | Konsultācijas nav notikušas |

Vaiņodes novada pašvaldības domes priekšsēdētājs V.Jansons